Республикэм зэпIэзэрыту зиужьыным и Iэмал нэхъыщхьэщ цIыхухэм я шынагъуэншагъэмрэ хабзэкIэ я сэбэп зыхэлъхэмрэ хъумэныр
2013 гъэм кърикIуахэм щыхэплъэжа УФ-м и Следственнэ комитетым
КъБР-м щиIэ Следственнэ управленэм и коллегием апхуэдэу щыжиIащ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий
Коллегием и лэжьыгъэм хэтащ федеральнэ инспектор нэхъыщхьэу КъБР-м щыIэ Вербицкий Алексей, КъБР-м и прокурор Жариков Олег, къэрал кIуэцI IуэхухэмкIэ министру КъБР-м щыIэ Васильев Сергей, УФ-м и ФСБ-м КъБР-м щиIэ управленэм и унафэщI Кменный Сергей. УФ-м и Следственнэ комитетым КъБР-м щиIэ и Следственнэ управленэм и унафэщI Устэ Валерий и докладым куууэ щызэпкърихащ республикэм щыщыIэ криминогеннэ щытыкIэр. Гулъытэ щхьэхуэ игъуэтащ террор шынагъуэр гъэмэщIэным, экономикэр щIэпхъаджагъэм къыIэщIэгъыкIыным, Iулъхьэ тын-къеIыхыным ехьэлIа Iуэхугъуэ инхэр зэхэгъэкIыным. ЗэIущIэм кърихьэлIахэм захуигъазэу КIуэкIуэ Юрий къыхигъэщащ гъэзэщIакIуэ властым и IэнатIэхэм я лэжьэкIэм и фIагъыр къэIэтынымкIэ, экономикэр къэгъэщIэрэщIэжынымкIэ, социальнэ ткIиягъыр къэгъэщэбэнымкIэ, инвестицэ халъхьэн, хьэрычэтыщIэ Iуэхугъуэхэр къызэгъэпэща хъун папщIэ япэ игъэщауэ зэфIэхыпхъэхэр гъэзэщIэн зэрыхуейм. А къалэнхэри адрейхэри зэфIэкIын папщIэ, КIуэкIуэм гу зэралъригъэтащи, псом япэрауэ республикэм къыщызэгъэпэщыпхъэщ жылагъуэ-политикэ зэпIэзэрытыныгъэрэ хабзэр тэмэму гъэзэщIэнымрэ. Следственнэ управленэм илъэс блэкIам къехъулIащ щIэпхъаджагъэ хьэлъэхэмрэ хьэлъэ дыдэхэмрэ, хабзэхъумэ IэнатIэхэм я лэжьакIуэхэм я псэм еIэнри хэту, апхуэдэуи экономикэ, коррупцэ унэтIыныгъэ зиIэхэр, къыщIэгъэщынымкIэ Iуэхухэр ипэкIэ игъэкIуэтэну.
АрщхьэкIэ управленэм и лэжьыгъэм щынэхъыщхьэр, КIуэкIуэм къызэрыхигъэщамкIэ, фэрыщIагъ бжыгъэхэракъым, атIэ уголовнэ судыщIэ Iуэхум хэтхэм конституцэмкIэ яIэ хуитыныгъэхэр фIэкIыпIэншэу икIи ипэжыпIэкIэ гъэзэщIэнырщ, лей зезыхьам Iэмал имыIэу тезыр зэрихьынур пхыгъэкIынырщ.
«Я хуитыныгъэхэмрэ мылъкумрэ къащхьэщыжын папщIэ хабзэхъумэ IэнатIэхэм зыкъызыхуэзыгъэза цIыхухэм, — жиIащ КIуэкIуэ Юрий, — хабзэм къыщыгъэува пIалъэм къитIасэу дэIэпыкъуныгъэ нэс абыхэм къратын хуейщ».
Терроризмэмрэ экстремизмэмрэ ебэныныр нэхъапэми хуэдэу къалэн нэхъыщхьэхэм ящыщ зыуэ къонэж. КъБР-м и Iэтащхьэм и къалэнхэр пIалъэкIэ зыгъэзащIэм следователхэр къыхуриджащ «щхьэмыгъазэу щытыну, апхуэдэ щIэпхъаджагъэхэр къэзыгъэхъу щхьэусыгъуэхэмрэ Iэмалхэмрэ къыщIагъэщу ахэр щамыгъэIэну къагъэувыну».
Мыхьэнэшхуэ зиIэ унэтIыныгъэу КIуэкIуэ Юрий къыхигъэбелджылыкIащ коррупцэм пэщIэтыныр, къэрал мылъкур къыщагъэсэбэпкIэ ныкъусаныгъэхэр къыщIэгъэщыныр: «Инфраструктурэ объектхэр ухуэным, социальнэ IэнатIэхэр къэгъэщIэрэщIэжыным нобэ мылъкушхуэ хухах. Абы Iэмал къет къулыкъущIэхэм я зэфIэкIхэр къемызэгъ Iуэхугъуэхэм хуаунэтIынымкIэ. Апхуэдэхэм япэщIэтыныр хуабжьу мыхьэнэшхуэ зиIэщ. Къэрал, муниципальнэ мылъкур хабзэм тету къызэрагъэсэбэпыр къэпщытэным и фIагъыр хэгъэхъуэн, къэралым къищэхухэр зэрытраугуашэм, ЖКХ-м, ухуэныгъэм, узыншагъэр хъумэным, АПК-м, цIыхухэм я псэукIэр къызэгъэпэщынымкIэ Iуэхугъуэхэр зыубзыху нэгъуэщI IэнатIэхэм бюджет ахъшэр зэрыщагъэкIуэдым кIэлъыплъыныр нэхъ ткIий щIыпхъэщ». Коррупцэм ебэныныр, къыхигъэщащ КIуэкIуэ Юрий, лъэныкъуэ псомкIи щегъэкIуэкIыпхъэщ, езы хабзэхъумэ IэнатIэхэри хэту, икIи зэрахьэ къулыкъумрэ яIа фIыщIэхэмрэ емылъытауэ, къабзэлъабзагъэ зыхэмылъ лэжьакIуэхэр IугъэкIыпхъэщ.
Следственнэ управленэм япэ иригъэщыну хуей унэтIыныгъэу къонэж социальнэ къыщхьэщыжыныгъэ зимыIэ цIыхухэм, сабийхэри яхэту, кIэлъызэрахьэ щIэпхъаджагъэхэр къыщIэгъэщыныр. Балигъ мыхъуахэм ялэжьа щIэпхъаджагъэ хьэлъэхэмрэ хьэлъэ дыдэхэмрэ тэмэму зэхэгъэкIыныр къызэгъэпэщыпхъэщ, балигъ мыхъуахэм кIэлъызэрахьахэми хуэдэу.
«Дэтхэнэ зы лэжьакIуэми и Iэзагъымрэ жэуаплыныгъэмрэ зэхохьэжри ведомствэм и фIагъыр наIуэ мэхъу», — къыхигъэщащ зэIущIэм и кIэухым КIуэкIуэ Юрий.
Следственнэ комитетым КъБР-м щиIэ и Следственнэ управленэм и лэжьакIуэ нэхъыфIхэр коллегием щагъэпэжащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
